Source: http://nataliablahova.sk/clanok/detskym-domovom-tomanovej-sa-bude-zaoberat-ombudsmanka-podali-sme-podnet?quicktabs_1=1
Timestamp: 2018-09-21 10:08:00+00:00
Document Index: 16822138

Matched Legal Cases: ['§ 6', 'súd ', 'súd ', '§79', '§ 52', '§53', '§100', '§ 53', '§ 53', '§ 54', '§ 85']

Detským domovom Tomanovej sa bude zaoberať ombudsmanka. Podali sme podnet | Natália Blahová
Vážená pani verejná ochrankyňa práv, pani Dubovcová.
Na základe nášho podozrenia, že základné práva a slobody sú porušené konaním, rozhodovaním alebo nečinnosťou orgánov verejnej správy, Vám zasielame náš podnet týkajúci sa dodržiavania práv dieťaťa podľa medzinárodných dohovorov, podľa zákona 36/2005 Zákona o rodine a podľa Zákona 305/2005 o sociálnoprávnej ochrane detí a o sociálnej kuratele.
Náš podnet sa týka medializovaných informácií, ktorých predmetom je dodržiavanie práv dieťaťa v neštátnom detskom domove zriadenom n.o. PETO na Prokopovej ulici 43 v Bratislave.
Z dostupných zdrojov vyplýva podozrenie, že v tomto detskom domove sú porušované práva detí a štátne orgány nekonajú v najlepšom záujme dieťaťa a tak, ako im predpisuje platná legislatíva.
Vychádzame z týchto medializovaných informácií, v ktorých sú citované vyjadrenia ministerstva aj štatutárnej zástupkyne n.o. PETO p. Petronely Tomanovej:
http://www.tyzden.sk/spolocnost/29800/co-sa-odohrava-priamo-pod-strechou-viery-tomanovej/
MPSVR a Ústredie práce, sociálnych vecí a rodiny
Tieto štátne orgány sú v zmysle svojich kompetencií zodpovedné za riadenie, kontrolu a metodické usmernenie detských domovov. Z týchto podozrení sa dá predpokladať, že v zmysle svojich kompetencií nekonali tak, aby zastupovali a chránili najlepší záujem dieťaťa.
(305/2005 Zákon § 6 „Ústredie práce, sociálnych vecí a rodiny a úrady práce, sociálnych vecí a rodiny (ďalej len „orgán sociálnoprávnej ochrany detí a sociálnej kurately“), Centrum pre medzinárodnoprávnu ochranu detí a mládeže, obec, vyšší územný celok, právnická osoba alebo fyzická osoba, ktorej bola udelená akreditácia podľa tohto zákona (ďalej len „akreditovaný subjekt“), a subjekty, ktoré vykonávajú opatrenia sociálnoprávnej ochrany detí a sociálnej kurately podľa tohto zákona, sú povinné dbať na to, aby nedochádzalo k ohrozovaniu alebo porušovaniu práv dieťaťa. Všetky orgány, právnické osoby a fyzické osoby uvedené v prvej vete vykonávaním opatrení podľa tohto zákona zabezpečujú dieťaťu ochranu a starostlivosť, ktorá je nevyhnutná pre jeho blaho a ochranu jeho právom chránených záujmov, pri rešpektovaní jeho práv priznaných medzinárodným dohovorom s ohľadom na práva a povinnosti jeho rodičov, osvojiteľov, poručníka, opatrovníka a osoby, ktorej súd zveril dieťa do osobnej starostlivosti podľa osobitného predpisu alebo pestúnskej starostlivosti alebo do starostlivosti budúcich osvojiteľov podľa osobitného predpisu.“)
Podľa dostupných informácií sa v detskom domove nachádza 6 detí do jedného roku veku a ďalšie deti do 6 rokov veku, ktoré podľa Zákona 305/2005 majú byť umiestnené výhradne v profesionálnych rodinách. Tieto informácie potvrdilo novinárom MPSVR:
„Podľa našich informácií, ktoré nám potvrdili na ministerstve práce, má u seba Petronela Tomanová šesť bábätiek do jedného roka a päť detí vo veku od 4 do 8 rokov. Podľa ministerstva práce sa starostlivosť o deti zabezpečuje v spomínanom rodinnom dome na Prokopovej ulici.“
Z informácií, ktoré poskytlo MPSVR mohlo byť kontrolnému orgánu zrejmé, že je pravdepodobné porušovanie zákona. Ak totiž starostlivosť o všetky deti prebieha priamo v budove detského domova, je vylúčené, aby tento detský domov dodržiaval zákon a mal väčšinu detí umiestnených mimo budovy, teda v profesionálnych rodinách.
Napriek tomu, že MPSVR a UPSVR disponovali týmito informáciami, prostredníctvom hovorkyne oznámili, že nemali celý rok potrebu tieto nezrovnalosti prešetriť priamo v detskom domove.
„Podľa hovorkyne ministerstva práce Jany Lukáčovej vykonali kontrolu, konkrétne obhliadku objektu, ešte pred spustením projektu, a to v marci minulého roka. Odvtedy u nich nikto z ministerstva nebol.“
Štátne orgány boli spoluzodpovedné za to, že súd zveroval neštátnemu detskému domovu výkon opatrení SPOaSD a zveroval mu deti do ústavnej starostlivosti. MPSVR ani UPSVR neinformovali súdy o žiadnych pochybnostiach napriek tomu, že disponovali informáciami týkajúcimi sa počtu detí, vekového rozloženia detí a miesta výkonu ústavnej starostlivosti.
Upozorňujeme ďalej na nezrovnalosti týkajúce sa pridelenia akreditácie MPSVR detskému domovu. N.o. PETO dostala akreditáciu na vytvorenie detského domova v roku 2013. Už v r. 2014 podľa priorít ministerstva mal prijať tento detský domov 6 detí. Rok na to uvádza výročná správa PETO, že pri rekonštrukcii starej budovy na detský domov spadol múr. Detský domov otvorili v júni 2015.Dôležitou podmienkou akreditácie je potvrdenie o zodpovedajúcich hygienických podmienkach v objekte.
( §79 ods. 1, písm. j) „ Žiadateľ o udelenie akreditácie, ktorým je fyzická osoba, musí preukázať splnenie týchto podmienok: j) potvrdenie o zodpovedajúcich hygienických podmienkach v priestoroch, v ktorých budú vykonávané opatrenia, na ktoré žiada akreditáciu“).
Je nepravdepodobné, aby za bežných okolností dostal detský domov potvrdenie o zodpovedajúcich hygienických podmienkach, ak v objekte prebiehala rekonštrukcia a krátko na to prišlo k asanácii budovy.
Je možné, že ďalšie podmienky akreditácie taktiež neboli už od počiatku splnené, nakoľko akreditácia vyžaduje dokladovanie odbornej spôsobilosti zamestnancov.
V reportáži týždenníka .týždeň vypovedá zamestnankyňa DeD o tom, že ako profesionálny rodič je v detskom domove zamestnaná na 8 hodín denne a svoju pracovnú náplň vykonáva v objekte detského domova, odkiaľ po ôsmych hodinách odchádza bez dieťaťa do svojho domáceho prostredia. Tento popis fungovania priamo odporuje podstate povolania profesionálneho rodiča. Zodpovedá popisu a forme práce vychovávateľa detského domova.
(305/2005 § 52 ods.1, písm. a) „(1)V detskom domove sa vykonáva ústavná starostlivosť, predbežné opatrenie a výchovné opatrenie
a) v domácom prostredí zamestnanca detského domova (ďalej len „profesionálna rodina“), ktorý poskytuje starostlivosť určenému počtu detí v rodinnom dome alebo v byte poskytnutom detským domovom alebo v rodinnom dome alebo v byte, ktorého je zamestnanec vlastníkom, spoluvlastníkom, nájomcom alebo spoločným nájomcom;“)
Riaditeľka P. Tomanová v reportáži uvádza, že v DeD sú zamestnané dve profesionálna rodiny – ona a spomínaná zamestnankyňa. Je teda otázne, akým spôsobom zamestnávateľ, tieto osoby zamestnáva. V prípade, že v ich pracovnej zmluve stojí, že sú zamestnané ako profesionálne rodiny, musia pracovnú náplň vykonávať za vyššie uvedených podmienok a musia spĺňať kvalifikačné predpoklady pre túto činnosť.
( 305/2005 §53 ods.9: „Ústavnú starostlivosť, predbežné opatrenie a výchovné opatrenie môže vykonávať v profesionálnej rodine len fyzická osoba, ktorá spĺňa kvalifikačný predpoklad najmenej úplného stredného vzdelania, osobitný kvalifikačný predpoklad podľa osobitného predpisu a absolvovala prípravu na profesionálne vykonávanie náhradnej starostlivosti v rozsahu 40 hodín alebo spĺňa kvalifikačný predpoklad najmenej úplného stredného vzdelania a absolvovala prípravu na profesionálne vykonávanie náhradnej starostlivosti v rozsahu najmenej 60 hodín.“)
Ak tieto kvalifikačné predpoklady profesionálne rodiny nespĺňajú a navyše, ak starostlivosť o deti neprebieha v bežnom domácom prostredí zamestnanca ide o porušenie zákona.
V prípade, ak v pracovnej zmluve zamestnávateľ uvádza, že tieto osoby sú zamestnané v detskom domove ako vychovávateľky, príp. na inú pracovnú pozíciu, teda nie ako profesionálne rodiny, prichádza k porušeniu zákona, nakoľko DeD má povinnosť vytvoriť podmienky tak, aby všetky deti do 6 rokov boli umiestnené v profesionálnych rodinách.
(305/2005, §100j ods. (8) Zriaďovatelia detských domovov sú povinní zabezpečiť a utvoriť podmienky v detských domovoch do 31. decembra 2011 tak, aby od 1. januára 2012 bolo každé dieťa do šiestich rokov po jeho umiestnení v detskom domove najneskôr po diagnostike zaradené do profesionálnej rodiny s výnimkou dieťaťa, ktorého zdravotný stav vyžaduje preukázateľne osobitnú starostlivosť v špecializovanej samostatnej skupine podľa § 53 ods. 4 písm. c), alebo v prípade dieťaťa podľa § 53 ods. 4 písm. e) alebo ak je to v záujme dieťaťa z dôvodu zachovania súrodeneckých väzieb. Na preukázanie potreby osobitnej starostlivosti podľa prvej vety § 54 ods. 7 platí rovnako.)
V prípade potvrdenia týchto pochybností o fungovaní detského domova by malo prísť zo strany MPSVR k odobratiu akreditácie detskému domovu.
(305/2005 § 85 ods. 1) „Ministerstvo zruší akreditáciu, ak
a) je akreditovaným subjektom, jeho štatutárnymi zástupcami, zodpovednou osobou alebo inými zamestnancami alebo spôsobom činnosti, spôsobom vykonávania opatrenia, metódy, techniky a postupu, na ktoré bola udelená akreditácia, ohrozený život a zdravie dieťaťa, jeho priaznivý psychický vývin, fyzický vývin a sociálny vývin alebo môže byť ohrozený život a zdravie dieťaťa alebo jeho priaznivý psychický vývin, fyzický vývin a sociálny vývin,“)
Kapacita detského domova bola nedávno navýšená z 10 až na 16 detí na rok 2016.
Máme dôvodné obavy, že vyššie spomínané štátne orgány nebudú spôsobilé a ochotné dôsledne kontrovať a prešetrovať svoju vlastnú činnosť a nečinnosť a jej dôsledky, preto prosíme Vás o nezávislé prešetrenie tejto veci a v rámci Vašej pôsobnosti Vás prosíme o prípadné zriadenie nápravy tak, aby neboli práva detí a ich právom chránené záujmy poškodzované orgánmi verejnej správy.
Vopred srdečne ďakujeme a želáme veľa úspechov.